Illum, il-Kummissjoni kkonfermat uffiċjalment li l-Uffiċċju tal-Prosekutur Pubbliku Ewropew (UPPE) se jibda jopera fl-1 ta' Ġunju. Il-Viċi President għall-Valuri u t-Trasparenza, Věra Jourová, qalet: “Wasalna biex nilħqu l-mira finali tagħna: wasalna biex inniedu l-ewwel uffiċċju indipendenti tal-UE li qatt ġie stabbilit biex jinvestiga u jħarrek reati li jaffettwaw il-baġit tal-UE. Mill-1 ta' Ġunju 'l quddiem, il-prosekuturi Ewropej, taħt it-tmexxija qawwija ta' Laura Kövesi, se jrażżnu l-kriminali u jiżguraw li ma jinħela l-ebda euro fuq il-korruzzjoni jew il-frodi.” Didier Reynders, il-Kummissarju Ewropew għall-Ġustizzja, qal: “It-tnedija tal-Uffiċċju tal-Prosekutur Pubbliku Ewropew se tiftaħ fażi ġdida fl-istorja tal-integrazzjoni Ewropea. Il-missjoni ċentrali ta' dan il-korp Ewropew hija li huwa jipproteġi l-fondi tal-UE mill-kriminali għall-interess komuni taċ-ċittadini tagħna. Dan il-korp se josserva l-implimentazzjoni ta' NextGenerationEU b'attenzjoni kbira, biex jiġi żgurat li l-fondi jintużaw għal kollox biex jgħinu lill-ekonomiji tagħna jirkupraw mill-kriżi.” L-UPPE huwa responsabbli għat-tmexxija tal-investigazzjonijiet u l-prosekuzzjonijiet kriminali għal reati kontra l-baġit tal-UE. Dan huwa l-ewwel uffiċċju supranazzjonali tal-prosekuzzjoni pubblika. Huwa jinvestiga u jħarrek it-tipi ta' frodi u ta' reati oħra li ġejjin li jaffettwaw l-interessi finanzjarji tal-UE: Dan il-korp il-ġdid tal-Unjoni jista' wkoll jinvestiga u jressaq quddiem il-ġustizzja kwalunkwe attività illegali oħra li hija “marbuta b'mod inseparabbli” ma' reat kontra l-baġit tal-UE. L-UPPE se jwettaq l-investigazzjonijiet u l-prosekuzzjonijiet tiegħu b'indipendenza sħiħa mill-Kummissjoni, mill-istituzzjonijiet u minn korpi oħra tal-UE, kif ukoll mill-Istati Membri. Se jikkomplementa l-ħidma u jikkoopera ma' korpi u aġenziji oħra tal-UE bħal l-OLAF, l-Eurojust u l-Europol, kif ukoll mal-awtoritajiet kompetenti tal-Istati Membri li ma jipparteċipawx fl-uffiċċju tal-prosekuzzjoni Ewropew. L-UPPE huwa mistenni li eventwalment ikun qed jinvestiga madwar 3,000 każ fis-sena. Kuntest L-UPPE, stabbilit bir-Regolament (UE) 2017/1939 tat-12 ta' Ottubru 2017 u ffinanzjat mill-baġit tal-UE, huwa l-ewwel uffiċċju supranazzjonali tal-prosekuzzjoni pubblika inkarigat mill-investigazzjonijiet u l-prosekuzzjonijiet kriminali. Fl-istruttura attwali tiegħu, 22 Stat Membru tal-UE jipparteċipaw fil-kooperazzjoni msaħħa. Immexxi minn Laura Codruța Kövesi, il-Kap Prosekutur Ewropew, l-UPPE għandu Uffiċċju Ċentrali fil-Lussemburgu, li huwa magħmul minn Prosekutur Ewropew wieħed għal kull Stat Membru parteċipanti u persunal ieħor. Barra minn hekk, il-Prosekuturi Delegati Ewropej li jinsabu fl-Istati Membri jiffurmaw parti integrali mill-korp indipendenti. Għal Aktar Informazzjoni